Hengelaar uit hoogwater geredIan Liessing (24), ‘n hengelaar van Wittedrift, is Maandagaand gered nadat hy deur hoogwater op ŉ rots naby Keurboomstrand, in die Wes-Kaap, vasgekeer was. Volgens Deon Truter, Plettenbergbaai se stasiebevelvoerder van die Nasionale Seereddingsinstituut (NSRI), is hulle omstreeks 18:00 deur Liessing se verloofde in kennis gestel dat hy by Pinnacle Rock vasgekeer is. “Vrywilligers van Plettenbergbaai se NSRI-tak het hom te hulp gesnel. Toe ons by die toneel opdaag was die seetoestand te rof om die man met ŉ boot te red. Drie reddingswemmers het die rowwe seetoestand aangedurf en tot by hom geswem. Liessing was ongedeerd. Die NSRI het vir die man ŉ lewensreddingsbaadjie aangetrek en van toutegnieke gebruik gemaak om hom en die swemmers veilig op die strand terug te bring,” het Truter gesê.